GiliGold/VAD_KnessetCorpus huggingface dataset:
דניאלה פרתם: ממשרדים שונים.
חיים אורון: למה הכסף לא נשאר במשרדים השונים?
דניאלה פרתם: חלק מהרזרבות נשארות וחלק עוברות.
חיים אורון: תביאו לנו נתונים.
דניאלה פרתם: כתוב לכם שזה מסעיף 45, מהרזרבה הכללית.
חיים אורון: לרזרבה הכללית זה הגיע ואותי מעניין מאיפה זה הגיע, כמה השארתם במשרדים וכמה לקחתם.
חיים אורון: גפני, אני מבין שאנחנו לא נדע מה עושים עם הכסף כי זה סודי.
משה גפני: זה בוועדה המשותפת.
דניאלה פרתם: הסברים ניתנים בוועדה המשותפת.
חיים אורון: אבל אני שואל מהיכן מגיע הכסף.
חיים אורון: אתם מעבירים 700 מיליון שקלים.
דניאלה פרתם: הרזרבה היא מאי ניצול תקציב.
חיים אורון: סליחה, אבל נשאר ב תקציב ואנחנו נרצה שהכסף יישאר ב ויעשו אתו מיטות?
חיים אורון: אם הוא נשאר בתקציב הכבישים, אנחנו נרצה שיתקנו כבישים שקורות בהם תאונות דרכים?
דניאלה פרתם: רזרבות הם לא עודפים מחויבים.
דניאלה פרתם: עודפים מחויבים עוברים באופן אוטומטי למשרדים.
פניה קירשנבאום: אנחנו לא מדברים על הרשאות להתחייב אלא על כסף שנשאר.
משה גפני: ג'ומס, הם לא מקצצים כאן במשרדים.
משה גפני: הם לא הביאו קיצוץ פלט.
חיים אורון: אותו תרגיל שעשיתם כאן, אתם יכולים לבוא ולומר שאתם ארגנתם 700 מיליון שקלים מהמשרדים ועכשיו נתתם לביטחון 200, לחינוך 100, לבריאות 10,000.
דניאלה פרתם: חלוקת תקציב נעשתה.
דניאלה פרתם: יש תקציב לשנת 2011.
חיים אורון: אבל כאן אנחנו מעלים אותו.
חיים אורון: אתם מעלים את תקציב הביטחון.
חיים אורון: גפני, יכול להיות שזה לא מעניין אותך.
משה גפני: מעניין אותי מאוד.
דניאלה פרתם: אלה סיכומים שהיו ב-2010.
חיים אורון: הסיכומים לא מעניינים אותי, הסיכומים של שר האוצר וראש הממשלה.
חיים אורון: אני טענתי בדיונים על התקציב שתקציב הביטחון שאנחנו מאשרים הוא בלוף כי בפועל יעבירו עוד כספים.
חיים אורון: אתם כאן מעבירים תקציב מעבר לגג של תקציב הביטחון.
חיים אורון: עד כאן אני מדייק.
חיים אורון: אם אתם מעבירים כספים מעבר לגג של תקציב הביטחון, לכאורה תקציב פנוי שאנחנו יכולים להחליט להעביר אותו לביטחון או לחינוך או לבריאות או לחינוך התורני.
חיים אורון: אתם באים ואומרים כאן שאתם לקחתם משם, ואנחנו לא יודעים מהיכן לקחתם.
דניאלה פרתם: אבל מרזרבות.
דניאלה פרתם: זה לא שלקחנו תקציב של משרדים שצריך להשתמש בו.
חיים אורון: מה זאת אומרת מרזרבות?
דניאלה פרתם: רזרבות של המשרדים.
יעקב אדרי: ג'ומס, מה שאתה אומר זה למעשה התקציב המפורסם שהם מקבלים מחוץ לתקציב.
חיים אורון: חלק מהתקציבים האלה שעוד מעט יבואו לכאן כל פעם מחדש.
משה גפני: כן, אבל אז יבואו עם קיצוצים וזה סיפור אחר.
חיים אורון: באים מכמה מקומות.
חיים אורון: הם שולטים בעודפים והשליטה בעודפים הללו מנטרלת אותך לגמרי.
חיים אורון: אני רוצה להעביר לצורך העניין, אני שכנעתי את שר האוצר שמעבירים לביטחון 600 ו-100 מיליון מעבירים לחינוך, זה חוקי מה שאני אומר עכשיו?
חיים אורון: אם תגישי בקשה כזאת.
דניאלה פרתם: אני מניחה שבהתאם לסיכום.
דניאלה פרתם: אני לא הסמכות לומר לך.
חיים אורון: איפה שגית?
משה גפני: לשם מה להביא את שגית עכשיו?
משה גפני: אתה יכול לאשר או לא לאשר אבל אתה לא יכול להעביר את זה למשהו אחר.
חיים אורון: אני רוצה לשכנע אותך שמה שמוצג כאן כתהליך אוטומטי, הוא לא אוטומטי.
חיים אורון: לא אומרים לך מאיפה לקחו את העודפים, וזה לא סודי.
חיים אורון: אני מבין שאסור לדעת מה עושים עם הכסף, אבל תגידו מאיפה לקחתם את ה-700 מיליון שקלים ברזרבות.
חיים אורון: עכשיו אני יכול לומר שאת ה-700 מיליון השקלים האלה, אל תשימו אותם בביטחון אלא תשימו חצי בביטחון – ואני נדיב – וחצי תשימו בנושא אחר.
יעקב אדרי: אתה צודק, אבל.
חיים אורון: שיסבירו מאיפה הכסף.
יעקב אדרי: לכבודך, אני אמנע אבל לא אצביע נגד.
חיים אורון: אם אתה נמנע, זה כמו שאתה מצביע בעד.
משה גפני: ה צ ב ע ה בעד – 2 נגד – 1 נמנע – 2 פניות מספר 2 ו-3 – אושרו
פניה קירשנבאום: אני נמנעת.
פניה קירשנבאום: הצחוק הוא שתחת הכותרת של ביטחון, וגם במצב הזה, נעביר עכשיו את הכל.
חיים אורון: הצבעת, אבל אתם לא ממלאים את הדבר הבסיסי.
יעקב אדרי: לא בכל אני קואליציה ואני מאוד מאוד מכבד את ג'ומס ואני גם מצדיק אותו, אבל.
חיים אורון: אבל יעקב, למה לא באו לכאן ואמרו מאיפה הכסף.
משה גפני: הם הרי רצו להביא קיצוץ פלט.
משה גפני: פניות מספר 4 עד 6
איתן גולדפלם: מדובר במימוש תקציבי של החלטה להעביר את האחריות על מערך הכבאות ממשרד הפנים למשרד לביטחון פנים.
איתן גולדפלם: זאת הפעימה הראשונה של תקציבי התפעול של נציבות הכבאות ובית הספר לכבאות.
איתן גולדפלם: התקציב עובר ממשרד הפנים למשרד לביטחון פנים.
יעקב אדרי: אני רוצה לומר משהו בנושא.
יעקב אדרי: אני חושב שזאת פעם ראשונה שהנושא עובר לביטחון פנים.
משה גפני: נושא מוגדר.
יעקב אדרי: השר אלי ישי מהר מאוד שלח את זה.
יעקב אדרי: אני חושב שהמשרד לביטחון פנים לא ערוך כלל למרות שבמהות, בתפיסה העקרונית, הייתי סגן שר כאשר דנו בנושא וזה נכון באופן טבעי, אבל לדעתי אתם לא מוכנים ואתם לא ערוכים.
יעקב אדרי: גם אין קשר עם האיגודים השונים ושם יש סיפור שלם ואני שומע את הדברים.
יעקב אדרי: אני חושב שבנושא הזה היה רצוי שהמנכ"ל יבוא וייתן לנו הסבר איך הוא הולך לעשות את זה.
יעקב אדרי: פעם ראשונה שזה עובר אליכם והיינו רוצים לדעת מה התוכניות שלכם ואיך אתם הולכים להתחבר עם הסיפור של האיגודים השונים.
יעקב אדרי: יכול להיות שאתם תקבלו תקציבים אבל האיגודים יפעלו לבד כי הם איגודים עצמאיים.
יעקב אדרי: חבר'ה, זאת אחריות.
יעקב אדרי: חלילה, אני לא רוצה לתקוע את זה, אבל כך אני חושב.
איתן גולדפלם: אני איש תקציבים.
משה גפני: להוסיף על מה שאומר חבר הכנסת יעקב אדרי.
משה גפני: זאת פנייה ראשונה שהיא בעצם כבר ביצוע.
משה גפני: מה זה פנייה תקציבית?
משה גפני: פנייה תקציבית זה כבר מבוצע.
משה גפני: זאת אומרת, אתם צריכים את הכסף כדי להעביר את זה למשרד לביטחון פנים ממשרד הפנים.
משה גפני: אומר חבר הכנסת יעקב אדרי שצריך לבוא לכאן מישהו, שיבוא המנכ"ל, או מנכ"ל משרד הפנים או מנכ"ל המשרד לביטחון פנים, ויגיד מה המדיניות בהעברה הזאת.
משה גפני: זאת אומרת, איפה זה בא לידי מימוש.
משה גפני: מה נשאר במשרד הפנים, מה עובר למשרד לביטחון פנים.
יעקב אדרי: זה סיפור מורכב מאוד.
יעקב אדרי: אני שומע את האיגודים.
פניה קירשנבאום: קודם בואו נבין למה הולך הכסף הזה עכשיו.
פניה קירשנבאום: יכול להיות שיש כסף שמגיע, הרי האיגודים חייבים ויש להם בטח חובות.
יעקב אדרי: זה לא זה.
איתן גולדפלם: מבחינה חוקית הסמכויות הועברו לנציבות הכבאות.
איתן גולדפלם: זאת אומרת, נציב כבאות ראשי והאנשים שלו, ואלה 17 או 19 אנשים.
איתן גולדפלם: החל מה-1 בפברואר הם עוברים מבחינה חוקית עם כל הסמכויות ויהיו עובדי המשרד לביטחון פנים.
יעקב אדרי: זה מה שאתם אומרים.
יעקב אדרי: אתה כנראה לא שומע אותם אבל אני שומע אותם.
איתן גולדפלם: מבחינה חוקית, מבחינת הסמכויות ולא מבחינה תקציבית.
יעקב אדרי: אני מדבר על הסמכויות.
איתן גולדפלם: זה עבר אישור של ועדה כלשהי בכנסת.
יעקב אדרי: זה בסדר, אבל הם לא כפופים הם לא מחשבנים לכם בכלל, ואני אומר לך את זה במלים לא עדינות.
איתן גולדפלם: אני לא חולק עליך.
איתן גולדפלם: אני אומר שהתקציבים האלה הם תשלומי המשכורות.
איתן גולדפלם: זה בעצם התפעול של הנציבות עצמה וזה בעיקר שכר, נתוני כוח אדם שעוברים למשרד לביטחון פנים ונתוני תפעול של בית הספר.
יעקב אדרי: יש לי הצעה.
יעקב אדרי: מכיוון שזה שכר, ודאי שאנחנו לא רוצים לעכב, אבל אנחנו מאוד מבקשים שהמנכ"ל יגיע ויגיד לנו איך הולכים להיערך לזה.
יעקב אדרי: זאת אחריות שלנו.
יעקב אדרי: קרה משהו בנושא הכבאות ואתם לא ערוכים בכלל.
יעקב אדרי: אני אומר לך את זה ואני אומר את זה מהכיוון החיובי.
יעקב אדרי: חייבים לבוא ולשמוע את הדברים.
יעקב אדרי: יש בעיות עם האיגודים.
יעקב אדרי: אמרתי לך, אם זה שכר, אני בכל זאת אתמוך בעניין הזה אבל אני מקווה שהרב גפני יביא לכאן את המנכ"ל או את השר ויאמרו לנו איך הם הולכים לעשות את זה כי זה בנפשנו.
יעקב אדרי: קרה משהו וזה מאוד חשוב.
משה גפני: אני מציע שנאשר את הפנייה הזאת.
משה גפני: אני אבקש להזמין את שני המנכ"לים, את מנכ"ל משרד הפנים ואת מנכ"ל המשרד לביטחון פנים.
משה גפני: כמו שאתה אומר, מדובר על תקני כוח אדם ומדובר על שכר שצריך לשלם להם.
משה גפני: אנחנו נבקש לדעת כי אני מעריך שתהיינה העברות נוספות.
איתן גולדפלם: זאת הפנייה הראשונה ואכן יהיו עוד.
משה גפני: אלה העברות גדולות יותר.
משה גפני: אני מבקש להזמין את שני המנכ"לים כדי שיסבירו לוועדה מה הכוונה בהעברה, מה מעבירים ממשרד הפנים אל המשרד לביטחון פנים, מה לא מעבירים, איך זה הולך להתפתח.
משה גפני: אני מציע שאנחנו נאשר את הפנייה הזאת ואני מבקש להזמין את המנכ"לים לנושא של העברת אגפים או העברת חלקים מנציבות הכבאות ממשרד הפנים למשרד לביטחון פנים.
משה גפני: ה צ ב ע ה פניות מספר 4 עד 6 – אושרו
יעקב אדרי: תגיד למנכ"ל שהיה לך מאוד קשה להעביר את זה.
משה גפני: על סדר היום חוק המכס, הבלו ומס הקניה (ביטול פטור מיוחד) (תיקון), התש"ע-2010 – מעקב אחר יישום החוק.
אמנון כהן: לא מיישמים חוק במדינת ישראל.
משה גפני: אני מקווה שכן.
אברהם מיכאלי: כתבו שקשה ליישם חוקים.
משה גפני: אנחנו אישרנו בוועדת הכספים את החוק של חבר הכנסת מיכאלי וחבר הכנסת אמנון כהן לגבי הסיוע והפטורים ממכס.
משה גפני: הדיון התקיים במרץ.
משה גפני: ביקשנו לגבי הנושא של פטור ממכס על תרופות, על מכשירים רפואיים, על ביגוד וכל מה שנלווה לעניין הזה.
אמנון כהן: היו צריכים להתקין צו ותקנות.
משה גפני: כדי שלא יהיו כאלה שירמו או שינצלו לרעה את הפטור, היה מדובר שיהיה צו ותקנות וזאת על מנת להסדיר את העניין הזה.
משה גפני: היה מדובר על שבוע-שבועיים.
משה גפני: זה היה במרץ.
אמנון כהן: תדגיש, 2010.
משה גפני: כן, 2010.
משה גפני: מרץ 2011 עוד לא הגיע.
אמנון כהן: עוד חודש.
משה גפני: אני מבקש לעקוב אחרי העניין הזה.
משה גפני: אגב, אני רוצה לומר לחברי הוועדה שאנחנו יושבים, הצוות של ועדת הכספים, אחרי כל מה שקרה בשנתיים האחרונות לגבי דברים שהממשלה צריכה לעשות.
משה גפני: יש לי תחושה לא נעימה עם העניין הזה.
משה גפני: יש לי תחושה שאנחנו מבקשים מהם לעשות משהו, ואותו דבר גם היה עם הקרן לעסקים קטנים, קרן לעסקים במצוקה, כל מיני נושאים.
אמנון כהן: מה שטוב להם, הם מקבלים.
משה גפני: הוועדה לגיל פרישה לנשים, שבכלל מה שהולך לקרות עם העניין הזה, זה סיפור בפני עצמו.
משה גפני: יש לי הרגשה שהממשלה מזלזלת בוועדה.
משה גפני: יכול להיות שזאת הרגשה לא נכונה.
משה גפני: יכול להיות שבגלל שנולדתי פרנואיד.
משה גפני: יש לי תחושה ולאו דווקא לגבי אגף כזה בממשלה או אגף אחר, אבל יש לי תחושה שעוזבים את הוועדה, אחרי שאנחנו מסכמים שבתוך שבועיים תעשו דברים מסוימים, האנשים הולכים בחזרה למשרד וצוחקים.
משה גפני: יכול להיות שזה לא נכון לגבי הצחוק, אני לא בדקתי את זה, אבל אני חושב שגם את העניין הזה צריך לבדוק.
קריאה: הם לא צוחקים.
קריאה: הם מגחכים.
יעקב אדרי: הם לא מזלזלים בוועדה.
יעקב אדרי: הם מכבדים אותנו מכף רגל ועד ראש.
אמנון כהן: ביקשנו להעלות את הבלו.
משה גפני: יש לי מין תחושה כזאת ואני הולך לעשות את זה עכשיו סדרתי.
משה גפני: זאת אומרת, כל מה שהחלטנו שהוא אקטואלי ולא סודר או שאנחנו לא יודעים אם הוא סודר, אני מביא את זה לדיון ואנחנו נעקוב אחרי זה.
משה גפני: לא יודע, יש לי תחושה כזאת, תחושה לא נעימה אבל אני מקווה שאני אתבדה.
אמנון כהן: אני מודה לאדוני שעקב ומודה גם ליועצת המשפטית של הוועדה, שגית, שהוציאה לנו נייר.
אמנון כהן: אני אומר לך אדוני שלא פעם אנחנו כמחוקקים עוברים על העברת חוק מסוים במשך שלוש-ארבע שנים, החוק עובר ארבע קריאות ולפעמים צריך לאחר קבלת החוק להתקין איזה שהן תקנות.
אמנון כהן: אני אומר לך אדוני היושב ראש שלא מזמן העברתי תקנות בוועדת החוקה כאשר החוק חוקק לפני ארבע שנים.
אמנון כהן: זאת אומרת, לפני ארבע שנים החוק נכנס לספר החוקים של מדינת ישראל, אבל התקנות – ואני רצתי אחריהם וזה לא היה פשוט – הגיעו אחרי ארבע שנים.
אמנון כהן: תגיד מגחכים, צוחקים, לא יודע, אבל כאן אדוני, כאשר דנו בהצעת החוק, אפילו הביאו לנו טיוטה של הצו ואמרו שרק צריכים מעט לשפץ אותו וזה ייקח עוד שבוע-שבועיים.
משה גפני: אז, במרץ.
אמנון כהן: הביאו טיוטה של הצו.
אמנון כהן: אנחנו שמחנו על כך.
משה גפני: העירו את תשומת לבי גם אנשים מבחוץ אבל גם בצוות הוועדה.
משה גפני: אני מטבעי איש פזיז ואנחנו סיימנו וממשיכים הלאה.
משה גפני: עכשיו יש את חוק מרני על סדר היום ונראה.
משה גפני: יש כל מיני דברים על סדר היום, אבל אני אומר לחברי הוועדה שאני עוקב עכשיו אחרי הדברים האלה.
משה גפני: אני לא אוהב שמגחכים.
משה גפני: לא איכפת לי עלי, אבל לא על חברי הוועדה.
אברהם מיכאלי: אני רוצה לומר לך שעמותות התקשרו ושאלו איפה החוק.
משה גפני: נמצא כאן נציג העמותות?
גיורא רוזן: מנהיגות אזרחית.
מאיר יפה: מאיר יפה.
אברהם מיכאלי: התקשרו אלי מהעמותות ושאלו.
אברהם מיכאלי: אמרו שבזמנו עשינו רעש גדול, חוקקנו חוק, אבל מה קורה.
אברהם מיכאלי: אמרתי להם שכנראה קרה משהו נוראי שהצו הזה לא נכנס לתוקף.
אברהם מיכאלי: אני בכלל לא ידעתי שבמשך שנה שלמה אפילו לא הוגש לנו צו מתקן.
משה גפני: לא שנה.
אמנון כהן: כמעט שנה.
משה גפני: 11 חודשים.
אברהם מיכאלי: בסדר, 11 חודשים ורבע.
אברהם מיכאלי: אני חושב שבאמת חבר הכנסת אמנון כהן צודק.
אברהם מיכאלי: אולי תפקידנו ככנסת לעקוב אחרי ביצוע החוקים שאנחנו מחוקקים.
אברהם מיכאלי: הגיע הזמן לנהוג כפי שאתה עשית וטוב יהיה עם כל יושבי ראש הוועדות יעשו זאת ויבדקו איפה הרבה מאוד חוקים שוכבים בספר החוקים אבל לא מבוצעים.
משה גפני: מאיר יפה.
מאיר יפה: אני מעמותת למען אח"י ברמת בית שמש.
מאיר יפה: אנחנו בעצם מקבלים ביגוד מתורם בארצות הברית וזה כבר כמה שנים, עוד לפני שהחוק עבר.
מאיר יפה: אנחנו מטפלים ב-300 משפחות שנמצאות מתחת לקו העוני ומתגוררות ברמת בית שמש, כולל תשעים הורים יחידים.
מאיר יפה: העניין של ביגוד והנעלה מאוד חשוב להם כי יש להם אין סוף בעיות בשטח היום יומי וקשה להם להחזיק מעמד.
מאיר יפה: אנחנו מחכים לביצוע החוק כי זה יעזור לנו מאוד.
מאיר יפה: אני לא חושב שאנחנו צריכים לסמוך על תורם בארצות הברית ולכסות את כל ההוצאות כאשר זה מגיע.
משה גפני: למי אתם מסייעים?
מאיר יפה: יש לנו חנות לביגוד אליה מגיעות עד 300 משפחות.
משה גפני: משפחות במצוקה.
מאיר יפה: כן.
מאיר יפה: השיטה שלנו היא הוליסטית.
משה גפני: אתם מחכים לצו הזה.
מאיר יפה: אנחנו מחכים כבר למעלה משנה, מאז החוק עבר.
מאיר יפה: זה יכול לעזור לנו להגדיל את הביגוד ולעזור ליותר משפחות.
משה גפני: זאת אומרת, אם הממשלה מעלה את מחירי הלחם או מחירים כלשהם, אתם צריכים לעזור יותר.
מאיר יפה: אנחנו עוזרים כמה שאפשר.
משה גפני: בסדר, לא צריך תשובה.
משה גפני: בבקשה, מנהיגות אזרחית.
גיורא רוזן: אני רוצה לומר שלושה דברים.
גיורא רוזן: קודם כל, מוזר שחלפה תקופה כל כך ארוכה וכפי שאנחנו רואים החוק לא נכנס לתוקף.
גיורא רוזן: אנחנו מקבלים פניות מעמותות, במיוחד בתחום הבריאות – פחות שמענו בהלבשה אבל יותר שמענו בתחום הבריאות – על זה שגובים מהן מס.
גיורא רוזן: זה מקטין את היכולת שלהן לחלק לפחות מכשירי שמע, מכשירי סיוע לחולים וכולי.
גיורא רוזן: יש ירידה עצומה בתרומות, יש עלייה גדולה בעוני ואין כאן דרך אחרת אלא שהוועדה תפעיל את כל סמכותה כדי שהחוק הזה ייכנס וכדי שהתקנה הזאת תיכנס לפועל ולאלתר.
גיורא רוזן: נתנאל היימן: התאחדות התעשיינים.
גיורא רוזן: לגבי החוק עצמו.
גיורא רוזן: אני חושב שהממשלה עושה בשכל שהיא לוקחת את הזמן כי צריך לבדוק בדיוק את ההשלכות של החוק.
גיורא רוזן: אני שמח שהבחור עוזר ל-300 משפחות ואני בטוח שזאת מטרה נעלה, אבל יחד עם זאת יש הרבה עמותות שמנצלות את החוק הזה כדי להכניס סחורות לארץ ללא מכס ומצאנו מקרים כאלה גם בציוד רפואי, גם בתרופות, גם בהלבשה.
אברהם מיכאלי: תן דוגמה.
משה גפני: לא, אני מבקש לא להפריע.
משה גפני: כאן בוועדה אומרים הכל.
אברהם מיכאלי: התאחדות התעשיינים תנהל בסוף את המדינה.
אמנון כהן: מה זה מצאנו?
אברהם מיכאלי: אחרי שחוקקנו ואחרי שעשינו.
משה גפני: מותר לו להגיד.
נתנאל היימן: אני אומר שאם היינו עושים את התקנות תוך יומיים, היינו אומרים שהממשלה עשתה חוק תוך יומיים בלי לדון.
אברהם מיכאלי: עושים צחוק מהכנסת.
אמנון כהן: הם מפעילים לחץ.
נתנאל היימן: פעם אחת יש באמת דיון מסודר ואנחנו יודעים שהם קיימו דיונים מסודרים, דיונים בין-משרדיים של כל הגורמים והם עושים את זה עם שכל וכך זה צריך להיות.
יעקב אדרי: זה בסדר, אבל כמה זמן זה צריך להימשך?
אמנון כהן: החוק עבר ארבע קריאות, עבר שלוש שנים.
יעקב אדרי: הם תוקעים את זה.
נתנאל היימן: הערה אחרונה אדוני היושב ראש.
נתנאל היימן: יש יופי של מוצרים תוצרת הארץ ולא חייבים לייבא את זה מחוץ לארץ.
נתנאל היימן: המוצרים הם בלי מכס והכל חופשי וגם עם איכות מעולה.
משה גפני: זאת אומרת, אתה תומך בממשלה.
משה גפני: חב ר הכנסת וקנין.
יצחק וקנין: אני לא משתתף בהצבעה.
אברהם מיכאלי: הוא בזמנו היה נגד החוק.
יצחק וקנין: אני הייתי נגד החוק לאורך כל הדרך.
יצחק וקנין: כשאני התנגדתי, לי היה איזה עניין ואמרתי שאני חושב שאני פוחד מהדלת המסתובבת מאחר שהחוק עדיין לא נכנס לתוקף, אז ממה נפשך שעמותות הביאו והכניסו?
יצחק וקנין: הם שילמו את כל המכס ועד היום העמותות משלמות.
יצחק וקנין: אני בין אלה שבזמנו היה לי ארגון גדול – היום אין לי – ואני יכול לומר לך באחריות מלאה שהיינו מביאים 15 אלף תיקים מיפן, משלמים את כל המכס ואת כל מה שצריך.
יצחק וקנין: אין לך מה לומר לא כיוון שזה בכלל לא נכון כי החוק לא נכנס לתוקף והסחורות שנכנסו, שולם עליהן מכס.
יצחק וקנין: אם הפטור יתחיל, הוא יתחיל רק מהיום.
יצחק וקנין: לכן מה שאמרת, אין לו שום בסיס.
נתנאל היימן: יש חוקים אחרים.
יצחק וקנין: דרך אגב, אני התנגדתי כשהיה לי ארגון כי פחדתי שלפני עיוור לא תשים מכשול.
יצחק וקנין: אמרתי את הדברים לפני חמש שנים בוועדת הכספים.
יצחק וקנין: אמרתי אותם כאן.
יצחק וקנין: בסופו של דבר המדינה החליטה מה שהיא החליטה וזה עניין שלה.
יצחק וקנין: אני לא משתתף בהצבעה גם היום.
משה גפני: זה דיון מעקב.
יצחק וקנין: בכל מקרה אמרתי את הדברים.
משה גפני: אתה פעם ראשונה בוועדה?
דורון אביטל: יכול להיות.
משה גפני: אני בירכתי אותך על התפקיד?
דורון אביטל: כבר שלוש שנים אני בתפקיד.
דורון אביטל: אתה מתבלבל עם ערן שהחליף את בועז סופר.
משה גפני: אתה שלוש שנים בתפקיד?
דורון אביטל: ראש מינהל המכס שלוש שנים.
משה גפני: בכל מקרה אני מברך אותך.
משה גפני: ברכות אפשר גם אחרי שלוש שנים.
דורון אביטל: אני מודה לך.
אמנון כהן: איפה המחליף של בועז?
דורון אביטל: ערן, הוא לא צריך להיות כאן.
משה גפני: זה המכס.
אמנון כהן: הוא הביא אז את הנושא.
משה גפני: אז הוא הביא.
דורון אביטל: נכון, אתה צודק.
יצחק וקנין: זה היה בתקופה של בועז.
דורון אביטל: אדוני, איזה ברכה לקבל?
משה גפני: את כל הברכות שאתה רוצה.
דורון אביטל: את ה-מי שברך בו פתחתם?
אמנון כהן: אם בועז היה בתפקיד, הדבר הזה היה נגמר.
אמנון כהן: עכשיו קחו את זה בחשבון.
דורון אביטל: אני לא בתפקיד של בועז, לא החלפתי אותו והוא לא החליף אותי.
משה גפני: מר היימן מהתאחדות התעשיינים, אנחנו כל הזמן בוועדה מסייעים לתעשיינים, על כל פנים משתדלים.
משה גפני: אנחנו גם פועלים בעניין הזה.
משה גפני: אני לא נכנס אתך לוויכוח הזה בכלל.
משה גפני: סוף כל סוף מצאתי בשבוע הבא מישהו שתומך בממשלה.
משה גפני: זאת שמחה בשבילי.
משה גפני: אנחנו חיים במשטר דמוקרטי ובמשטר דמוקרטי התהליך מתקבל בהחלטות של רוב קולות.
משה גפני: זאת אומרת, עושים חוק, קובעים מה הנהלים ואיך מתקדמים עם העניין הזה ומכאן ואילך מפסיק הדיון האידיאולוגי.
משה גפני: זאת אומרת, אנשי הביצוע בממשלה, אם הם משנים מרוח החקיקה עליה דובר כאן, זאת כבר פגיעה במשטר הדמוקרטי.
משה גפני: אתה יכול לקיים את הדיון הזה, אתה יכול לבקש מאחד מחברי הכנסת שיביא הצעה לתקן את החוק כך שיקנו כחול-לבן ולקנות את זה רק מהתעשיינים בארץ ויש כאן מוצרים מצוינים.
משה גפני: אנחנו הרי שותפים לחקיקה בלתי פוסקת של קניית מוצרי כחול-לבן ועשינו את זה עם מערכת הביטחון, עם שירות בתי הסוהר ועם הרבה מאוד דברים.
משה גפני: אנחנו לא שם בכלל.
משה גפני: אני מקבל את המצב הדמוקרטי.
משה גפני: למשל, אני הגשתי הצעת חוק.
משה גפני: היום אם מישהו נמצא במשרד בתל אביב והוא רוכש סחורה בסין ומעביר אותה לארצות הברית, אם המטוס נוחת כאן וממשיך לארצות הברית, הוא פטור ממע"מ אבל אם המטוס נוסע ישר מסין לארצות הברית, הוא חייב במע"מ.
משה גפני: הגשתי הצעת חוק.
משה גפני: זה לא יכול להיות כי הרי יעבירו את המשרדים לקפריסין אבל המכס התנגד וועדת השרים לחקיקה דחתה את החוק שלי ביום ראשון.
משה גפני: היא דחתה כי אני בקואליציה.
משה גפני: אם הייתי חבר אופוזיציה, היא הייתה מאשרת.
משה גפני: אני לא מבין למה ולא מבין איך, אבל אני מקבל.
משה גפני: מר היימן, אין דיון יותר.
חזקיה ישראל: אני רוצה להבהיר משהו.
משה גפני: בסדר, רק רגע.
משה גפני: אני מקבל את ההחלטה ולא הבאתי את זה.
משה גפני: אני הייתי צריך להביא את זה מחר למליאת הכנסת, זה נשמע הגיוני, אנשים פנו אלינו, זה הרי יפגע באנשים במדינת ישראל והרי מה שיקרה זה שייקחו את העובדים שנמצאים במשרד הזה ופשוט יעבירו אותם לקפריסין או ליוון ומשם המטוס ייסע מסין לארצות הברית.
משה גפני: זאת עמדת המכס וכתוצאה מכך זאת עמדת הממשלה ואני הרמתי ידיים.
משה גפני: אני מבקש עכשיו אולי לערער.
משה גפני: אני חושב שאני עוזר למדינת ישראל ואני חושב שהם מזיקים אבל אנחנו חיים במשטר דמוקרטי ואנחנו חיים על פי רוב.
משה גפני: את החוק הזה קיבלה מליאת הכנסת.
משה גפני: ועדת הכספים הכינה את החוק לקריאה שנייה ושלישית והוא עבר במליאת הכנסת.
משה גפני: התחייבה הממשלה להביא צו.
משה גפני: הרי היינו יכולים לעשות את הצו בחוק ואז בכלל לא היה דיון עכשיו.
משה גפני: אמרנו שקיבלנו את עמדת הממשלה שיכולים להיות כאן דברים ולכן בסדר, נחכה שבוע-שבועיים.
משה גפני: כבר היה נוסח הצו כאן על השולחן.
משה גפני: אני מקווה שיהיה צו.
משה גפני: חזקי, רצית לומר משהו?
חזקיה ישראל: רציתי להבהיר.
חזקיה ישראל: אנחנו לא התנגדנו לחוק אבל בכל אופן מה שהתכוון היימן לומר זה שאנחנו רצינו להביע את החשש שמא תהיה זליגה לכיוון השוק המקומי.
חזקיה ישראל: אנחנו לא מתנגדים לחוק.
אמנון כהן: לכן היו צריכים להביא תקנות.
דורון אביטל: שמי דורון ואני ראש מינהל המכס.
אמנון כהן: הבאת את הצו?
משה גפני: תן לו להתייחס.
משה גפני: אולי הוא לא הביא.
משה גפני: מה אתה מעליב אותו?
אמנון כהן: הצו לא צריך לבוא לכאן אלא הוא נכנס אוטומטית.
משה גפני: אנחנו אמרנו שלא צריך אישור של הוועדה.
דורון אביטל: אני לא נעלב.
דורון אביטל: אני רק רוצה לומר לאדוני ולחברי הוועדה שגם אנחנו חשבנו שהדברים הם פשוטים.
דורון אביטל: כשהגענו לדיון הראשון – אני לא הייתי אלא בועז היה – הבאנו כבר העתק מהצו כפי שאתה ציינת כי חשבנו שהדברים הם פשוטים.
דורון אביטל: כשחפרנו בדבר וניסינו להתקין את התקנות, התברר שהדברים לא פשוטים כלל ועיקר.
דורון אביטל: הווה אומר, המשרדים האחרים – משרד הרווחה, משרד התעשייה, וגם אנחנו – לא היינו מתואמים לקראת הדיון הראשון אחרי שהחוק עבר, אחרי שהכנסת אישרה.
דורון אביטל: מסתבר שיש בעיות תפעוליות, מסתבר שגם חברי הוועדה עצמם חששו מנושא של זליגה ואתה העלית את זה בפרוטוקול ברחל בתך הקטנה.
דורון אביטל: יש חשש אמיתי.
אמנון כהן: זאת לא מטרת המחוקק.
דורון אביטל: אני יודע.
דורון אביטל: לכן להתקין תקנות חדשות על תחום חדש שלא אנחנו מכירים אותו ולא המשרדים האחרים יודעים איך לתפעל את הנושא הזה, זה לקח זמן.
דורון אביטל: כשראינו שהנושא אורך יתר על המידה, הקמתי ועדה וביקשתי מכל המשרדים, מהמנכ"לים של כל המשרדים, לשלוח נציגים ובאמת הם נענו לכך.
דורון אביטל: משרד הרווחה, משרד התעשייה, ואנחנו ישבו על המדוכה שלושה חודשים והנה, יש לי דוח סיכום של הוועדה, ואני שמח שבאמת הם סיימו את העבודה ואנחנו לקראת הישורת האחרונה גם בנושא של התקנות, ניסוח התקנות, כי דרך הפעולה הזאת כבר סגורה עם כל המשרדים.
דורון אביטל: יש לנו לשבת על נושא של המחשוב שזה עניין של שבועות מספר, איך להכניס את זה למחשב על מנת שהתפעול והאכיפה יהיו סגורים ולשבת עם אגף התקציבים כי כמובן אתה מכניס לאכיפה או לביקורת 1,350 עמותות שעד היום אף אחד לא טיפל בהן ואף אחד לא יודע מה הן הולכות להביא
אמנון כהן: לא כולן עוסקות בזה.
דורון אביטל: 1,350 עמותות שמטפלות בזה שכן ייבאו.
דורון אביטל: זה מצריך שינוי.
דורון אביטל: כולן.
אמנון כהן: יש 4,000 עמותות.
דורון אביטל: כולן ייכנסו בשער הזה.
דורון אביטל: כשהשער ייפתח, כולן ייכנסו בו.
יעקב אדרי: אתה יכול לתת לנו לוח זמנים?
דורון אביטל: שוב אני אומר, אנחנו כרגע עומדים בשני תהליכים.
דורון אביטל: האחד, מול המערכות הפנימיות שלנו, המחשוב, שאלה תהליכים הרבה יותר קצרים, ואחד מול אגף התקציבים.
דורון אביטל: אני מאמין שמול אגף התקציבים זה ייקח קצת יותר זמן.
דורון אביטל: יש כאן בעיות תפעוליות של כוח אדם.
יעקב אדרי: עכשיו אני שומע שיש בעיות תפעוליות של כוח אדם.
יעקב אדרי: זה יכול לקחת הרבה זמן.
דורון אביטל: לא, לא ייקח הרבה זמן.
אברהם מיכאלי: אדוני היושב ראש, אני חושב שאתה היית עדין בדברים שאמרת על הדמוקרטיה.
אברהם מיכאלי: אנחנו כרגע רואים מי בדיוק שולט במדינה.
משה גפני: כך לימדו אותי בכולל.
משה גפני: לא למדתי באוניברסיטה על הדמוקרטיה.
אברהם מיכאלי: אנחנו כאן רואים איך אפשר לחוקק חוקים ולא לבצע אותם.
אברהם מיכאלי: אנחנו נחכה הרבה מאוד זמן עד שהחוק הזה יבוצע.
אברהם מיכאלי: לכן אדוני היושב ראש, יש לי בקשה אליך.
אברהם מיכאלי: מכיוון שיש כאן עוד כמה חוקים שהממשלה מבקשת במסגרת הוועדה הזאת, בוא נשקול כרגע מה אנחנו צריכים לעשות.
אברהם מיכאלי: אני אשקול את זה אצלי בוועדות האחרות.
משה גפני: רבותיי, אני מבקש לסכם את העניין.
משה גפני: אני מקבל את הדברים שלך וזה בסדר גמור.
משה גפני: אני מבין שיש בחינה של הדברים.
דורון אביטל: בחנו.
משה גפני: בחנתם בוועדה והכל בסדר.
משה גפני: אני חושב שבמשרד האוצר היה צריך לחשוב שיש גם כמה כאלה שבמקרה הם גם חברי כנסת והם גם חברי ועדת הכספים ואתם אמרתם להם שבתוך שבוע-שבועיים העניין הזה יסתיים.
משה גפני: אם נתקלתם בקשיים, הייתם צריכים – כמו שאתם יודעים לעשות במקרים אחרים – להרים טלפון ולומר או למנהל הוועדה או ליועצת המשפטית של הוועדה או ליושב ראש הוועדה ולומר שיש בעיה.
אמנון כהן: או למציעי החוק.
משה גפני: או למציעים של החוק.
משה גפני: עובר חודש, חודשיים, שלושה חודשים, בסדר.
משה גפני: לא מצליחים, לא מצליחים.
משה גפני: לא עשיתם את זה.
משה גפני: אני מבין את כל הקשיים ואני מבקש שתסיימו את זה.
משה גפני: אנחנו נמתין לכם.
משה גפני: את הסעיף הבא בסדר היום אני לא מביא לדיון אלא נחכה גם אתו.
אמנון כהן: ואני מבקש לא להעלות אותו עד שהנושא הזה לא ייפתר.
משה גפני: כמה חברי כנסת ביקשו הצעה לסדר ואני אאפשר להם, אבל לפני כן אני מבקש לומר כמה משפטים.
אמנון כהן: יש הודעה שראש הממשלה חושב להביא גזרות טובות על עם ישראל.
אמנון כהן: לכן הוא רוצה שלא נעביר את החוקים היום.
משה גפני: אני מבקש לשלוח את איחוליי להחלמה מהירה ולרפואה שלמה לשר האוצר.
גאלב מג'אדלה: בשם הוועדה.
זבולון אורלב: בשם כולנו.
משה גפני: בשם כל הוועדה.
משה גפני: אני מבקש לומר שאני מתקומם על ההתקפות נגד שר האוצר.
משה גפני: אני חושב שזה דבר חמור ולא נכון.
משה גפני: כל ההתקפות האישיות אפילו שראיתי בכמה כלי תקשורת, אני חושב שזה דבר לא נכון.
משה גפני: אי אפשר לקחת משר האוצר את המציאות הזאת בה במדיניות הכלכלית הייתה הצלחה גדולה יחסית למה שקורה במדינות העולם.
משה גפני: נכון שהייתה הצטברות שכולנו נגדה, הצטברות של גזרות על הציבור מעבר למצב הכלכלי שהוא מצב כלכלי טוב, גזרות על הציבור שחלקן היו כתוצאה מהחלטות ממשלה אבל חלקן היו כתוצאה ממה שקורה בשווקים בעולם, ממה שקורה בנושאים השונים עם העלאות מחירים שמשפיעות גם עלינו.
משה גפני: ההצטברות הזאת, גם של העלאת מחירי המים וגם העלאת מחירי הדלק, הירקות, הלחם והדיור, כל הדברים הללו ביחד מביאים למצב בו כמעט קורה מרי אזרחי במושגים של מדינת ישראל כמדינה דמוקרטית.
משה גפני: ההתקוממות היא התקוממות צודקת מכיוון שהייתה כאן הצטברות של נושאים שהם מעמידים את הציבור במצב בלתי אפשרי.
משה גפני: אמורה להיות היום ישיבה של ראש הממשלה עם יושב ראש ההסתדרות, עם יושב ראש התאחדות התעשיינים ועם יושב ראש מרכז השלטון המקומי.
אמנון כהן: ועם יושב ראש ועדת כספים.
משה גפני: ככל הנראה גם אני אשתתף בישיבה הזאת.
משה גפני: ככל הנראה.
גאלב מג'אדלה: הוזמנת או לא הוזמנת?